มติกบง.ปรับฐานคำนวนน้ำมันหน้าโรงกลั่น จ่อลดราคาขายปลีก 60-80 สต./ลิตร
มติกบง.ปรับฐานคำนวนน้ำมันหน้าโรงกลั่น จ่อลดราคาขายปลีก 60-80 สต./ลิตร 
20 เม.ย. 2561

นายศิริ จิระพงษ์พันธ์ รัฐมนตรีว่าการกระทรวงพลังงาน เปิดเผยผลการประชุมคณะกรรมการบริหารนโยบายพลังงาน (กบง.) ว่า ที่ประชุมมีมติปรับโครงสร้างเกณฑ์การคำนวณราคา ณ โรงกลั่น สำหรับน้ำมันเชื้อเพลิง โดยเห็นชอบให้ใช้เกณฑ์ราคา Euro IV เป็นฐาน จากวิธีเดิมที่ใช้ Euro III เป็นฐาน
ทั้งนี้ จะส่งผลให้ราคา ณ โรงกลั่นปรับตัวลดลง โดยน้ำมันดีเซลลดลง 41 สตางค์/ลิตร และแก๊สโซฮอล 91 (E10) ลดลง 61 สตางค์ลิตร
นอกจากนี้ การที่ได้มีการประกาศในราชกิจจานุเบกษาในวันนี้ถึงมติคณะกรรมการนโยบายพลังงานแห่งชาติ (กพช.) ที่อนุมัติให้ปรับลดอัตราเงินส่งเข้ากองทุนเพื่อส่งเสริมการอนุรักษ์พลังงาน สำหรับน้ำมันเบนซิน แก๊สโซฮอลและดีเซล ลดลง 15 สตางค์/ลิตร เป็นระยะเวลา 2 ปี จะส่งผลให้ราคาขายส่ง (ก่อนรวมค่าการตลาดและจัดจำหน่ายตามสถานีบริการ) ลดลงได้ 60-80 สตางค์/ลิตร
“การปรับโครงสร้างการคำนวณราคาหน้าโรงกลั่น และการปรับลดอัตราเงินส่งเข้ากองทุนเพื่อการส่งเสริมการอนุรักษ์ฯ จะช่วยลดผลกระทบของการที่ราคาน้ำมันดิบในตลาดโลกได้เพิ่มขึ้นมากในช่วง 2-3 สัปดาห์ที่ผ่านมาต่อผู้บริโภค เทียบเท่ากับราคาน้ำมันดิบเพิ่มขึ้น/ลดลง 3.00-4.00 เหรียญ/บาร์เรล” นายศิริ กล่าว
 